**7. juni-plassen** (1) er en plass utenfor Utenriksdepartementet i Oslo.

Historie
--------

Plassen fikk sitt navn i 1962 til minne om unionsoppløsningen i 1905, som fant sted på denne datoen. Plassen gikk tidligere under navnet Triangelplassen. 

På plassen står Nils Aas' statue av kong Haakon VII, som ble Norges første konge etter unionstiden. 7. juni ble også en merkedag for kong Haakon VII i to andre år. Han forlot Norge etter tyskernes invasjon på denne dagen i 1940. Han returnerte også på denne dagen i 1945, etter at andre verdenskrig var over.

Natt til 1. mai 1979 ble det kastet en bombe mot uteserveringen på plassen av Petter Kristian Kyvik, som skadet tre personer. Senere samme dag kastet han en ny bombe mot 1. mai-toget.

Bygninger
---------

Den eneste bygningen som har fast adresse til plassen, er Utenriksdepartementets kontorbygg (nr. 1) fra 1964; arkitekter Bernt Heiberg og Ola Mørk Sandvik. En bygning med adresse Drammensveien 2 lå tidligere på samme tomt. Her holdt blant annet Norsk Vaktselskap (forløperen til Securitas) til. Denne bygningen ble ødelagt da britiske flystyrker bombet Victoria terrasse i 1944.

I 2009 ble det satt opp en midlertidig bygning på plassen, VM-paviljongen, som er administrasjonskontor og billettsalg for Ski-VM 2011. Paviljongen er tegnet av Snøhetta, og investoren Arthur Buchardt finansierte den. Bygget er i massivt tre med store glassfelt, og det er lagt vekt på å presentere skandinavisk design i innredningen. Bygget ble senere flyttet til Majorstua, der det står i dag og brukes som ungdomshus.

Tidligere var det en mye brukt uteservering (Kongeterrassen) på plassen, men etter ombyggingen av Nationaltheatret stasjon, som ligger under plassen, ble det ikke satt av noen plass til dette.

* Triangelplassen (seinere kalt 7. juni-plassen) foran med Abelhaugen i Slottsparken bak Drammensveien (nå Henrik Ibsens gate) til venstre og Universitetsbygningene ved Karl Johans gate midt i bildet, ca. 1900–1910. Foto: Johannes Holmsen (1880–1959)Triangelplassen (seinere kalt 7. juni-plassen) foran med Abelhaugen i Slottsparken bak Drammensveien (nå Henrik Ibsens gate) til venstre og Universitetsbygningene ved Karl Johans gate midt i bildet, ca. 1900–1910. Foto: Johannes Holmsen (1880–1959)
* Triangelplassen fotografert etter andre verdenskrig. I bakgrunnen ruin etter Drammensveien 2, som ble feilbombet nyttårsaften 1944.Triangelplassen fotografert etter andre verdenskrig. I bakgrunnen ruin etter Drammensveien 2, som ble feilbombet nyttårsaften 1944.
* VM-paviljongen forsideVM-paviljongen forside
* VM-paviljongen baksideVM-paviljongen bakside

Se også
-------

* Haakon VII-statuen på 7. juni-plassen

Referanser
----------

1. ↑  Svend E. Furulund. «Bombe mot demonstranter». *Spionbyen Oslo*. NRK. Besøkt 4. september 2015.
2. ↑  Fra artikkel om Securitas' historie i bedriftsmagasinet *24 timer* nr. 1, 2004[*død lenke*]; besøkt 14. januar 2011.
3. ↑  «VM-paviljongen på 7. juni-plassen offisielt åpnet» Arkivert 9. februar 2011 hos Wayback Machine. på Skiforeningens nettsted; datert 27. mars 2009, besøkt 14. januar 2011.

Eksterne lenker
---------------

* (en) 7. juni-plassen – kategori av bilder, video eller lyd på Commons Rediger på Wikidata
* (no) «7. juni-plassen (Oslo)». *Kulturminnesøk*. Riksantikvaren – Direktoratet for kulturminneforvaltning.
* Google Maps

|  |  |
| --- | --- |
| Oppslagsverk/autoritetsdata | Lokalhistoriewiki **·** Riksantikvaren kulturminne **·** Sentralt stedsnavnregister
 |